Norge planlegger Tour de Skate
Ifølge skøytepresident Rune Gerhardsen sysler Norge med konkrete planer, et såkalt pilotprosjekt, som skal starte i Oslo og avsluttes på Hamar i januar. Det er snakk om fire konkurranser hvor det starter med 100 meter sprint i Oslo – og avsluttes med jaktstart – kanskje på naturis.– Vi ser for oss en 100 meter etter utslagsmetoden frem til finale, muligens på Rådhusplassen. Hvis ikke har vi Frogner stadion og Valle Hovin som alternativ arena. Så flytter vi til Vikingskipet for 1500 meter, og fellesstart. Og avslutter med jaktstart. Gjerne på en innsjø, sier Rune Gerhardsen. Foreløpig er ikke ideen velsignet av det internasjonale skøyteforbundet (ISU). Konkurransen er ikke med på den internasjonale terminlisten for kommende sesong. Men Gerhardsen, som ble utfordret av tidligere NIF-president Arne Myhrvold på skøytetinget tidligere i år, er klar for «sivil ulydighet». – Vi prøver oss selv om ISU ikke alltid er opptatt av forandringer. Men vi tror ikke de blir gretne nede i Lausanne av vårt Tour de Skate, sier Rune Gerhardsen. Han påpeker at Tour de Skate er et klart signal til ISU om at Norge krever flere konkurranser i verdenscupen og reduksjon i antall mesterskap. Tidligere OL-vinner Geir Karlstad mener skøyter må gå sammen, hurtigløp, kunstløp og kortbaneløp, og arrangere en VM-uke hvert år. - Tankene om å ta bort EM og satse på en VM-uke er veldig interessant. I forhold til andre idretter og nytenkning har vi vært litt bakpå, sier Gerhardsen. Les også:Knut «Kupper`n» Johannesen om vrakingen av 10.000 meterenNorges fremste skøyteløper, Sverre Lunde Pedersen, som fikk VM-bronse i allround (Calgary) siste sesong tror en Tour kan fungere på skøyter. Selv om ikke skøytesporten har samme rotfeste i folket som langrenn. - Men skal Tour de Skate blir en suksess må hele verdenseliten stille. Hvis ikke mister man spenningen og prestisjen, sier Sverre Lunde Pedersen.
Tour de France er et begrep. Tour de Ski er blitt prestisje. Nå forsøker skøyter seg med Tour de Skate.